Nóg ŉ reuseverlies vir SAUK in afgelope boekjaarArgieffoto Die SAUK het Dinsdag laat hoor dat die uitsaaier ŉ netto verlies van R622 miljoen in die 2017-’18-boekjaar gely het vergeleke met die R977 miljoen in die vorige finansiële jaar. Die SAUK word steeds deur ekonomiese uitdagings in die gesig gestaar met uitgawes wat die staatsuitsaaier se inkomste oorskry. Dié korporasie het ook ŉ ouditafwysing van die ouditeur-generaal ontvang. Dít kan hoofsaaklik toegeskryf word aan die onsekerheid rakende sy lopende ooreenkomste, eiendom en toerusting en onreëlmatige besteding. Die SAUK se likiditeitsuitdagings het daartoe gelei dat die uitsaaier nie daarin kon slaag om al sy krediteure betyds te betaal nie. Die uitsaaier het gesê hy het ŉ uitdagende finansiële jaar gehad en kontanthulpbronne is tot die maksimum gerek om voortsetting van bedrywighede te verseker. Die SAUK se algehele inkomste was R6,6 miljard hoewel daar R7,3 miljard nodig was en dít het gelei tot ŉ 10%-onderprestasie van R709 miljoen. Die algehele uitgawes vir dié boekjaar was R7,269 miljard vergeleke met die begroting van R7,279 miljard. Die SAUK beweer die R11 miljoen (1%) wat onderbestee is, kan hoofsaaklik toegeskryf word aan die waardevermindering van inhoud en ander uitgawes. Die uitsaaier voer egter aan daar is wel lig aan die einde van die tonnel aangesien die jaar-tot-jaar-prestasie van die korporasie ŉ verbetering van R56 miljoen getoon het. Die SAUK het in ŉ verklaring gesê die ommeswaai-strategie wat ontwikkel is ná die finansiële jaareinde is so ontwerp om die uitsaaier weer finansieel stabiel te maak. “Ons het ŉ sterk ommeswaai-strategie ontwikkel wat fokus op finansiële volhoubaarheid, die herstel van die integriteit en geloofwaardigheid, asook die kultuur van uitnemendheid by die openbare uitsaaier. Ons gaan voort om die SAUK finansieel te probeer stabiliseer deur die vermindering van bedryfskoste.”